വ്യാജ ക്രെഡിറ്റ് കാർഡ് ഉപയോഗിച്ച് തട്ടിപ്പ് നടത്തുന്ന നാലംഗസംഘത്തിലെ ഒരാൾ കൊച്ചിയിൽ പിടിയിലായി . ക്രെഡിറ്റ് കാർഡിലെ വിവരങ്ങൾ ചോർത്തി പുതിയ കാർഡ് ഉണ്ടാക്കിയാണ് സംഘം തട്ടിപ്പ് നടത്തിയിരുന്നത് . കാസർഗോട് ചെങ്കള സ്വദേശി മുഹമ്മദ് സാബിദ് ആണ് പിടിയിലായത് . ഇയാളിൽ നിന്ന് നാല് വ്യാജ ക്രെഡിറ്റ് കാർഡുകൾ പിടിച്ചെടുത്തു . കാർഡുടമകൾ സാധനങ്ങൾ വാങ്ങുമ്പോൾ ഉടമകൾ അറിയാതെ മറ്റൊരു യന്ത്രത്തിൽ കൂടി കാർഡ് ഉപയോഗിക്കുകയാണ് ആദ്യം ചെയ്യുക . പണം എടുക്കാതെ കാര്ഡിലെ വിവരങ്ങൾ മാത്രം ഇതുവഴി ചോർത്തും . പിന്നീട് ഈ വിവരങ്ങൾ പ്രതികളുടെകൈവശമുള്ള മറ്റൊരു കാർഡിലേക്ക് മാറ്റി വ്യാജ കാർഡുണ്ടാക്കും . ഇതുപയോഗിച്ച് സ്വർണം ഉൾപ്പെടെ വാങ്ങുകയാണ് രീതി . പെൻറ മേനകയിലെ ഒരു കടയിൽ ഇത്തരത്തിൽ സാധനങ്ങൾ വാങ്ങുമ്പോൾ സംശയം തോന്നിയ കടയുടമ പൊലീസിൽ വിവരം അറിയിക്കുകയായിരുന്നു . സംഘത്തിൽ മൂന്ന് പേർ കൂടിയുണ്ട് . ഇവർക്കായി തെരച്ചിൽ തുടരുകയാണ് .